valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL VALSTYBINĖS TERITORIJŲ PLANAVIMO IR STATYBOS INSPEKCIJOS PRIE APLINKOS MINISTERIJOS „KARŠTOSIOS LINIJOS“ NUOSTATŲ PATVIRTINIMO

2014 m. liepos 8 d. Nr. 1V-97
Vilnius

Vadovaudamasi Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349 „Dėl Valstybinės teritorijų planavimo ir statybos inspekcijos prie Aplinkos ministerijos nuostatų patvirtinimo“, 19.1 ir 19.15 punktais:

1. T v i r t i n u Valstybinės teritorijų planavimo ir statybos inspekcijos prie Aplinkos ministerijos „Karštosios linijos“ nuostatus (pridedama).

2. S k i r i u Statybos valstybinės priežiūros skyriaus vyriausiąją specialistę Ireną Jarušaitienę vykdyti Valstybinės teritorijų planavimo ir statybos inspekcijos prie Aplinkos ministerijos „Karštosios linijos“ nuostatų 29 punkte numatytas funkcijas.

3. P r i p a ž į s t u netekusiu galios Valstybinės teritorijų planavimo ir statybos inspekcijos prie Aplinkos ministerijos viršininko 2009 m. rugpjūčio 24 d. įsakymą Nr. 1V-250 „Dėl Valstybinės teritorijų planavimo ir statybos inspekcijos prie Aplinkos ministerijos „Karštosios linijos“ nuostatų patvirtinimo“ su visais pakeitimais ir papildymais.

4. N u s t a t a u, kad šis įsakymas įsigalioja 2014 m. liepos 15 d.

Viršininkė Laura Nalivaikienė

PATVIRTINTA

Valstybinės teritorijų planavimo ir statybos inspekcijos prie Aplinkos ministerijos viršininko 2014 m. liepos 8 d. įsakymu Nr. 1V-97

VALSTYBINĖS TERITORIJŲ PLANAVIMO IR STATYBOS INSPEKCIJOS

PRIE APLINKOS MINISTERIJOS „KARŠTOSIOS LINIJOS“ NUOSTATAI

I. BENDROSIOS NUOSTATOS

1. Valstybinės teritorijų planavimo ir statybos inspekcijos prie Aplinkos ministerijos „Karštosios linijos“ nuostatai (toliau – Nuostatai) nustato Valstybinės teritorijų planavimo ir statybos inspekcijos prie Aplinkos ministerijos (toliau – Inspekcija) „Karštosios linijos“ (toliau – „Karštoji linija“) paskirtį, tikslus ir asmenų kreipimųsi „Karštąja linija“ pateikimo, nagrinėjimo ir nagrinėjimo kontrolės tvarką.

2. Šiuose Nuostatuose vartojamos pagrindinės sąvokos:

2.1. pranešimas – asmens kreipimasis į Inspekciją „Karštąja linija“;

2.2. atsakingas Inspekcijos tarnautojas – Inspekcijos viršininko įsakymu paskirtas Inspekcijos valstybės tarnautojas ar darbuotojas, dirbantis pagal darbo sutartį ir gaunantis darbo užmokestį iš valstybės biudžeto, vykdantis šių Nuostatų 29 punkte nurodytas funkcijas;

2.3. kitos pagrindinės sąvokos suprantamos taip, kaip jos apibrėžtos Lietuvos Respublikos asmens duomenų teisinės apsaugos įstatyme, Lietuvos Respublikos dokumentų ir archyvų įstatyme, Lietuvos Respublikos statybos įstatyme, Lietuvos Respublikos teritorijų planavimo ir statybos valstybinės priežiūros įstatyme ir Lietuvos Respublikos viešojo administravimo įstatyme.

3. Įgyvendinant „Karštosios linijos“ tikslus vadovaujamasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Valstybinės teritorijų planavimo ir statybos inspekcijos prie Aplinkos ministerijos nuostatais, šiais Nuostatais ir kitais teisės aktais.

II. „KARŠTOSIOS LINIJOS“ PASKIRTIS IR TIKSLAI

4. „Karštoji linija“ skirta pateikti pranešimams apie:

4.1. savavališkas statybas:

4.1.1. konservacinio prioriteto ar kompleksinėje saugomoje teritorijoje ir jų apsaugos zonose;

4.1.2. paviršinių vandens telkinių apsaugos juostose ar zonose;

4.1.3. kultūros paveldo objekto teritorijoje, kultūros paveldo vietovėje;

4.1.4. kultūros paveldo objekto ar kultūros paveldo vietovės apsaugos zonoje;

4.1.5. valstybinėje žemėje;

4.1.6. miškų ūkio paskirties žemėje;

4.1.7. kai statomas ar rekonstruojamas ypatingas statinys;

4.1.8. ypatingo ir neypatingo statinio rekonstravimo ir kapitalinio remonto atvejais – kai yra realus griūties pavojus;

4.1.9. kai dėl pranešime nurodytos statybos jau buvo gauta fizinių ar juridinių asmenų, viešojo administravimo subjektų skundų ar pranešimų ir juos išnagrinėjus pasitvirtino nurodyti pažeidimai;

4.1.10. kai ankstesnių patikrinimų metu buvo nustatyta esminių statinio projekto sprendinių pažeidimų;

4.2. Inspekcijos valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto, (toliau – tarnautojai) neteisėtus veiksmus ar neveikimą, netinkamą pareigų vykdymą, piktnaudžiavimą suteiktais įgaliojimais ar apie veiksmus, susijusius su korupcija.

5. „Karštosios linijos“ tikslai:

5.1. skatinti asmenis pranešti apie savavališkas statybas, Inspekcijos tarnautojų neteisėtus veiksmus ar neveikimą, netinkamą pareigų vykdymą, piktnaudžiavimą suteiktais įgaliojimais ar apie veiksmus, susijusius su korupcija;

5.2. sudaryti galimybę asmenims anonimiškai pranešti apie savavališkas statybas, Inspekcijos tarnautojų neteisėtus veiksmus ar neveikimą, netinkamą pareigų vykdymą, piktnaudžiavimą suteiktais įgaliojimais ar apie veiksmus, susijusius su korupcija;

5.3. operatyviai išaiškinti savavališkas statybas ir šalinti jų padarinius;

5.4. operatyviai išaiškinti ir ištirti Inspekcijos tarnautojų neteisėtus veiksmus ar neveikimą, netinkamą pareigų vykdymą, piktnaudžiavimą suteiktais įgaliojimais ar veiksmus, susijusius su korupcija;

5.5. užkirsti kelią savavališkoms statyboms, korupcijos atsiradimui;

5.6. plėtoti tiesioginį visuomenės ir Inspekcijos ryšį internetu.

III. PRANEŠIMŲ PATEIKIMAS IR NAGRINĖJIMAS

6. Pranešimus apie savavališkas statybas, Inspekcijos tarnautojų neteisėtus veiksmus ar neveikimą, netinkamą pareigų vykdymą, piktnaudžiavimą suteiktais įgaliojimais ar apie veiksmus, susijusius su korupcija, asmenys gali pateikti telefonu su atsakikliu (8 5) 272 1072, faksu (8 5) 207 4753, Inspekcijos interneto svetainės skyriaus „Karštoji linija“ poskyryje „Elektroninė pranešimo forma“ užpildę nurodytą elektroninę formą ir paštu – A. Vienuolio g. 8, 01104 Vilnius.

7. Vieno pranešimo, pateikto „Karštosios linijos“ telefonu su atsakikliu, maksimali trukmė yra 3 minutės.

8. Teikiant pranešimą paštu būtina nurodyti, kad tai „Karštosios linijos“ pranešimas. Jei tai nenurodyta, registruojant, nagrinėjant šį pranešimą ir vykdant jo nagrinėjimo kontrolę šie Nuostatai netaikomi.

9. Teikiant pranešimą užpildžius elektroninę pranešimo formą, privalomai turi būti užpildyti šios formos langeliai, pažymėti simboliu *. Neužpildžius šių langelių pranešimai nepriimami.

10. Teikiant pranešimą apie savavališkas statybas paštu, faksu arba telefonu turi būti nurodyta:

10.1. konkretus skundžiamas veiksmas, jį pagrindžiančios aplinkybės;

10.2. statybos adresas ir kiti duomenys, kurie padėtų identifikuoti statybos vietą.

11. Teikiant pranešimą apie Inspekcijos tarnautojų neteisėtus veiksmus ar neveikimą, netinkamą pareigų vykdymą, piktnaudžiavimą suteiktais įgaliojimais ar apie veiksmus, susijusius su korupcija, paštu, faksu arba telefonu turi būti nurodyta:

11.1. tarnautojo, kurio veiksmai (neveikimas) skundžiami, vardas, pavardė ir pareigos;

11.2. konkretus skundžiamas veiksmas (neveikimas), jį pagrindžiančios aplinkybės.

12. Pranešimą teikiančiam fiziniam ar juridiniam asmeniui nebūtina nurodyti savo vardo, pavardės ar pavadinimo, adreso, nebūtina pasirašyti pranešimo.

13. Esant galimybei, pranešimą teikiantis asmuo pateikia dokumentus, patvirtinančius pranešime nurodytus pažeidimus, aplinkybes.

14. Pranešimą apie savavališką statybą Inspekcija nagrinėja tuo atveju, kai jis atitinka šių Nuostatų 10 punkte keliamus reikalavimus ir „Karštosios linijos“ paskirtį, nurodytą Nuostatų 4 punkte.

15. Asmenų pranešimus, pateiktus „Karštosios linijos“ telefonu su atsakikliu, fiksuotojo telefono ryšio paslaugų teikėjas fiksuoja skaitmeniniais įrašais, kurie saugomi tam specialiai skirtame serveryje. Jį administruoja šis fiksuotojo telefono ryšio paslaugų teikėjas.

16. Pranešimai, nepriklausomai nuo pateikimo būdo, registruojami Inspekcijos dokumentų valdymo informacinėje sistemoje „Avilys“.

Tais atvejais, kai pranešime (nepriklausomai nuo jo pateikimo būdo) nurodytas kontaktinis į Inspekciją besikreipiančio asmens elektroninio pašto adresas ir asmuo nurodo, kad pageidauja gauti informaciją apie pranešimo nagrinėjimo eigą, nurodytu adresu iš informacinės dokumentų valdymo sistemos „Avilys“ asmeniui išsiunčiamas pranešimas apie jo pranešimo registravimą, taip pat informuojama apie pranešimo nagrinėjimo eigą Inspekcijoje. Ši informacija teikiama tik tokiu atveju, jei asmuo nurodė pranešti jam apie pranešimo nagrinėjimo rezultatus.

17. Užregistruoti asmenų pranešimai Inspekcijos viršininko nustatyta tvarka perduodami rezoliucijoms įrašyti.

18. Nagrinėjant šių Nuostatų 14 punkte nurodytą pranešimą dėl savavališkos statybos, atsakingas Inspekcijos tarnautojas privalo naudodamasis Lietuvos Respublikos statybos leidimų ir statybos valstybinės priežiūros informacine sistema „Infostatyba“ patikrinti (nesant galimybės patikrinti naudojantis šia sistema – kreiptis į atitinkamą savivaldybės administraciją), ar dėl pranešime nurodytos statybos yra išduotas statybą leidžiantis dokumentas. Jeigu šis dokumentas išduotas, pranešime nurodytos aplinkybės vietoje netikrinamos, o pranešimo nagrinėjimas nutraukiamas, išskyrus atvejus, kai pranešime pateikiama įrodymų apie esminių statinio projekto sprendinių pažeidimą.

19. Pranešimas nenagrinėjamas:

19.1. jei jis neatitinka Nuostatų 10, 11 punktuose keliamų reikalavimų;

19.2. jei jame išdėstytas klausimas nėra susijęs su „Karštosios linijos“ paskirtimi, išskyrus atvejus, nurodytus šių Nuostatų 22 punkte;

19.3. kai pranešime apie Inspekcijos tarnautojų neteisėtus veiksmus ar neveikimą, netinkamą pareigų vykdymą, piktnaudžiavimą suteiktais įgaliojimais ar apie veiksmus, susijusius su korupcija, nurodytos tik prielaidos (nuomonė), nenurodant konkrečių aplinkybių ar faktų, pagrindžiančių šias prielaidas;

19.4. Asmenų prašymų, skundų, pranešimų nagrinėjimo ir asmenų aptarnavimo Valstybinėje teritorijų planavimo ir statybos inspekcijoje prie Aplinkos ministerijos taisyklių, patvirtintų Inspekcijos viršininko 2014 m. sausio 8 d. įsakymu Nr. 1V-5, 41 punkte nustatytais atvejais (įskaitant pranešimo nenagrinėjimą dėl jo mažareikšmiškumo).

20. Pranešimo nagrinėjimas nutraukiamas, jeigu pradėjus jį nagrinėti paaiškėja, kad egzistuoja Nuostatų 19 punkte nustatyti pagrindai, taip pat Asmenų prašymų, skundų, pranešimų nagrinėjimo ir asmenų aptarnavimo Valstybinėje teritorijų planavimo ir statybos inspekcijoje prie Aplinkos ministerijos taisyklių 42 punkte nurodytais atvejais.

21. Sprendimą nenagrinėti pranešimo arba jo nagrinėjimą nutraukti priima Inspekcijos viršininko nustatyta tvarka atsakymą į pranešimą pasirašantis asmuo.

22. Jei pranešime išdėstytas klausimas nėra susijęs su „Karštosios linijos“ paskirtimi, tačiau šio klausimo nagrinėjimas priskirtas Inspekcijos kompetencijai, pranešimas gali būti nagrinėjamas Inspekcijos viršininko nustatyta tvarka atsakymą į pranešimą pasirašančio asmens sprendimu. Šiuo atveju pranešimas nagrinėjamas ne šių Nuostatų, o teisės aktų, reglamentuojančių atitinkamų klausimų nagrinėjimą, nustatyta tvarka.

23. Atsakymas (ir dėl sprendimo pranešimo nenagrinėti ar jo nagrinėjimą nutraukti) asmeniui, pateikusiam pranešimą, teikiamas tik tuo atveju, jei asmuo pranešime nurodė pranešti jam apie nagrinėjimo rezultatus.

Apie sprendimą nenagrinėti pranešimo šių Nuostatų 19.1-19.3 punktuose įtvirtintais pagrindais asmeniui pranešama ne vėliau kaip per 5 darbo dienas nuo pranešimo pateikimo dienos, o kai nusprendžiama pranešimo nenagrinėti šių Nuostatų 19.4 punkto pagrindu – pranešimą pateikęs asmuo apie tai informuojamas Asmenų prašymų, skundų, pranešimų nagrinėjimo ir asmenų aptarnavimo Valstybinėje teritorijų planavimo ir statybos inspekcijoje prie Aplinkos ministerijos taisyklių nustatyta tvarka.

Apie sprendimą nutraukti pranešimo nagrinėjimą asmuo, pateikęs pranešimą, informuojamas ne vėliau kaip per 5 darbo dienas nuo aplinkybių, sudarančių pagrindą nutraukti pranešimo nagrinėjimą, paaiškėjimo.

24. Jei atsakymas pranešimo pateikėjui nerengiamas, jį nagrinėjęs Inspekcijos tarnautojas trumpai aprašo nagrinėjimo rezultatus ir priemones, kurių buvo imtasi (jei jų buvo imtasi); šią informaciją įrašo Inspekcijos dokumentų valdymo informacinėje sistemos „Avilys“ lentelėje „Užduoties rezultatai“.

25. Jei pranešime išdėstyto klausimo nagrinėjimas nepriskirtas Inspekcijos kompetencijai, Inspekcija ne vėliau kaip per 5 darbo dienas nuo pranešimo gavimo dienos apie galimus pažeidimus informuoja kompetentingą instituciją, nepersiųsdama paties pranešimo, ir raštu (jei pranešimą pateikęs asmuo nurodė savo adresą, elektroninį paštą ar fakso numerį) apie tai informuoja pranešimą pateikusį asmenį, paaiškindama kreipimosi į kitą instituciją priežastis.

26. Šių Nuostatų 23 ir 25 punktuose nurodyti Inspekcijos atsakymai į pranešimus asmenims siunčiami tokiu būdu, kokiu buvo pateiktas pranešimas, nebent asmuo pranešime nurodė, kad informaciją pageidauja gauti kitu būdu arba tokiu, kokiu pagal asmens pateiktus duomenis įmanoma išsiųsti atsakymą. Šių Nuostatų 25 punkte nurodyta informacija kompetentingoms institucijoms siunčiama el. paštu arba paštu.

27. Tiek, kiek pranešimų nagrinėjimo nereglamentuoja šie Nuostatai, juos nagrinėjant taikomi šie teisės aktai:

27.1. Teritorijų planavimo ir statybos valstybinės priežiūros įstatymas;

27.2. Asmenų prašymų, skundų, pranešimų nagrinėjimo ir asmenų aptarnavimo Valstybinėje teritorijų planavimo ir statybos inspekcijoje prie Aplinkos ministerijos taisyklės;

27.3. Viešojo administravimo įstatymo trečiojo skirsnio nuostatos – tiek, kiek tų klausimų nereglamentuoja Teritorijų planavimo ir statybos valstybinės priežiūros įstatymas ir Nuostatų 27.2 punkte nurodytos taisyklės (nagrinėjant pranešimus apie Inspekcijos tarnautojų neteisėtus veiksmus ar neveikimą, netinkamą pareigų vykdymą, piktnaudžiavimą suteiktais įgaliojimais);

27.4. kiti teisės aktai, reglamentuojantys Inspekcijos veiklą.

IV. PRANEŠIMŲ NAGRINĖJIMO KONTROLĖ

28. Asmenų pranešimų nagrinėjimą kontroliuoja Inspekcijos administracijos padalinio, kurio tarnautojui pavesta nagrinėti pranešimą, vadovas ir Inspekcijos viršininko pavaduotojas, kuruojantis teritorijų planavimo ir statybos valstybinę priežiūrą vykdančius Inspekcijos administracijos padalinius.

29. Atsakingas Inspekcijos tarnautojas kiekvieno metų ketvirčio pradžioje teikia Inspekcijos vadovybei apibendrintą asmenų pranešimų, pateiktų praėjusį metų ketvirtį, nagrinėjimo ataskaitą, kurioje nurodo:

29.1. bendrą „Karštąja linija“ gautų pranešimų skaičių, išnagrinėtų pranešimų skaičių, patikrintų pasitvirtinusių ir nepasitvirtinusių pranešimų skaičių, taip pat gautų pranešimų, kuriais skundžiami Inspekcijos tarnautojų veiksmai ar neveikimas, skaičių bei surašytų tarnybinių pranešimų dėl galimo tarnybinio nusižengimo skaičių (Inspekcijos vadovybei teikiamose ataskaitose atskirai nurodomas Inspekcijos „Karštąja linija“ gautų pranešimų, kuriais skundžiama Inspekcijos tarnautojų korupcinio pobūdžio veika, skaičius bei tokių pranešimų nagrinėjimo rezultatai), kitą informaciją;

29.2. įvertinęs pagal šių Nuostatų 29.1 punktą surinktą informaciją, ataskaitoje pateikia Inspekcijos vadovybei išvadas, taip pat pasiūlymus (jei tokių turi).

V. ATSAKOMYBĖ

30. Inspekcijos tarnautojas, sužinojęs asmens, pateikusio pranešimą, duomenis arba informaciją, iš kurios šiuos duomenis būtų galima nustatyti, negali šių duomenų (informacijos) atskleisti jokiam kitam asmeniui, įskaitant ir kitus Inspekcijos tarnautojus, nebent tai pagal teisės aktus būtina pranešimui tinkamai užregistruoti ir išnagrinėti.

31. Inspekcijos tarnautojai teisės aktų nustatyta tvarka atsako už pareigų nevykdymą ar netinkamą vykdymą, netinkamą naudojimąsi jiems suteiktais įgaliojimais, įgaliojimų viršijimą, taip pat už neteisėtą asmens duomenų arba informacijos, iš kurios šiuos duomenis būtų galima nustatyti, atskleidimą.

VI. BAIGIAMOSIOS NUOSTATOS

32. „Karštoji linija“ steigiama ir tvarkoma iš Inspekcijos lėšų.

33. „Karštoji linija“ panaikinama Inspekcijos viršininko įsakymu įstatymų ir kitų teisės aktų nustatyta tvarka.

____________________